ཧོར་གྱིས་མི་ཉག་གི་རྒྱལ་ས་འཕྲོག་རྗེས་ཁམས་མི་ཉག་འགོ་པར་དཔོན་ཟེར་བ་ལས་རྒྱལ་པོའི་ཐ་སྙད་མེད།སོག་པོ་ཉམས་པའི་རྗེས་སུ་ཁམས་མི་ཉག་དཔོན་ལ་ལྕགས་ལ་རྒྱལ་པོ་ཞེས་པའི་མཚན་གསོལ།ཏཱ་མིན་གོང་མས།མིན་ཀྲིང་ཐུའུ་སི་ཞེས་པའི་མཚན་གནས་གནང༌།རྒྱལ་རབས་ད་བར་རྒྱུན་མ་ཆད།ཕོ་བྲང་རིག་གནས་གསར་བརྗེ་སྐབས་རྩ་མེད་དུ་སོང་ཡང༌།ལྕགས་རིའི་ཞིག་རོ་ད་བར་ལྷག་ཡོད།བྱང་གི་མི་ཉག་སོག་པོས་གཏོར་བའི་རྗེས་སུ་མི་ཉག་སི་ཧུ་རྒྱལ་པོའི་བརྒྱུད་པ་འགའ་ཞིག་ཁམས་མི་ཉག་ལ་བྲོས་ཡོང་ནས་གཞིས་ཆགས།བསམ་དབང་གི་ཐང་དུ་སི་ཧུ་རྒྱལ་པོའི་ཕོ་བྲང་གི་གྱང་རོ་ད་བར་མཐོང་རྒྱུ་ཡོད་པ་མ་ཚད།ཐང་དེའི་འོག་གི་ལུང་པར་དེང་སང་སིའུ་རོང་ཟེར།སྐབས་དེར་ཁམས་མི་ཉག་གི་བྲག་འགོ་རྫོང་གི་སྨད་ཆ་དང་རྟའུ་རྫོང་ཚང་མ།རོང་བྲག་རྫོང་གི་སྟོད་ཆ།ཉག་རོང་དང་ཉག་ཆུ་རྫོང་གི་སྨད་ཆ།དར་མདོ་རྫོང་ཡོངས་རྫོགས།དགུ་རོང་རྫོང་ཕལ་མོ་ཆེ།རྨི་ལི་རང་སྐྱོང་རྫོང་གི་ཆ་ཤས།གཡག་རྔ་ཁོངས་ཀྱི་ཧྲི་མིའན་རྫོང་གི་སྟོད་ཆ་བཅས་ལ་ཆགས།མི་གྲངས་མང་ལ་གྲོང་ཚོ་དང་དགོན་སྡེ་ཡང་ཤིན་ཏུ་རྒྱས་ཡོད།འོན་ཀྱང་དུས་རབས་བཅུ་དྲུག་པ་བོད་རབ་བྱུང་བཅུ་པ་ཙམ་ནས་སོག་པོའི་དམག་ངན་གུ་ཤྲི་ཤོག་གིས་ཐེངས་མང་བརླགས་པར་བརྟེན།སྒར་དགོན་མ་ལུས་རྩ་གཏོར་དང༌།གྲོང་ཚོ་ཕལ་ཆེར་ཁང་རོ།ཞིང་ས་མང་ཆེ་བ་ས་རྒོད།རིག་གནས་ཀྱང་རྩ་མེད་གཙང་དག་བཏང་ནས།མུན་ནག་གི་གནས་ཤིག་ཏུ་གྱུར།མི་ཉག་གི་མི་བསད་འཕྲོ་ཉུང་ངུ་ལས་ལྷག་མེད་ཅིང་སྐད་ཀྱང་ཉིན་རེ་བཞིན་ཁྱབ་རྒྱ་ཇེ་ཆུང་དུ་གྱུར་རོ།།